*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 8ης Ιουλίου 1985

για την τροποποίηση της οδηγίας 77/780/ΕΟΚ περί του συντονισμού των νομοθετικών, κανονιστικών και διοικητικών διατάξεων που αφορούν την ανάληψη και την άσκηση της δραστηριότητας πιστωτικού ιδρύματος

(85/345/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 57,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι το άρθρο 3 παράγραφος 3 στοιχείο β) πρώτο εδάφιο της οδηγίας 77/80/ΕΟΚ (3) ορίζει ότι, όταν οι νομοθετικές, κανονιστικές ή διοικητικές διατάξεις κράτους μέλους προβλέπουν, κατά το χρόνο κοινοποιήσεως της εν λόγω οδηγίας, ως όρο άδειας λειτουργίας, τις οικονομικές ανάγκες της αγοράς για την ίδρυση νέων πιστωτικών ιδρυμάτων και για το άνοιγμα υποκαταστημάτων από πιστωτικά ιδρύματα που έχουν την έδρα τους είτε στο έδαφος αυτό είτε στο έδαφος ενός άλλου κράτους μέλους, το ενδιαφερόμενο κράτος μπορεί, στη διάρκεια επτάχρονης περιόδου από την εν λόγω κοινοποίηση, να συνεχίζει να εφαρμόζει αυτό το κριτήριο·

ότι δυνάμει του άρθρου 143 της πράξης προσχώρησης του 1979 και του άρθρου 3 παράγραφος 3 στοιχείο β) δεύτερο εδάφιο της οδηγίας 77/780/ΕΟΚ, η Ελληνική Δημοκρατία έπρεπε, μέχρι τις 30 Ιουνίου 1981, να κοινοποιήσει στην Επιτροπή την πρόθεσή της να διατηρήσει το κριτήριο της οικονομικής ανάγκης·

ότι, μέχρι τις 30 Ιουνίου 1981, η Επιτροπή δεν είχε λάβει καμιά σχετική κοινοποίηση·

ότι, τον Νοέμβριο του 1981, η ελληνική κυβέρνηση εξέφραση την πρόθεσή της να διατηρήσει το κριτήριο της οικονομικής ανάγκης για την ίδρυση νέων πιστωτικών ιδρυμάτων και για το άνοιγμα υποκαταστημάτων που έχουν την έδρα τους είτε στην Ελλάδα είτε σε άλλο κράτος μέλος·

ότι είναι δικαιολογημένο το αίτημα για τη διατήρηση του κριτηρίου της οικονομικής ανάγκης, αν ληφθούν υπόψη τα διαρθρωτικά προβλήματα που αντιμετωπίζει ο ελληνικός τραπεζικός τομέας· ότι, κατά συνέπεια, είναι αναγκαία η τροποποίηση της οδηγίας 77/780/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα ακόλουθα εδάφια προστίθενται στο άρθρο 3 παράγραφος 3 στοιχείο β) της οδηγίας 77/780/ΕΟΚ:

«Η Ελληνική Δημοκρατία μπορεί να συνεχίσει να εφαρμόζει το κριτήριο της οικονομικής ανάγκης. Η Επιτροπή, μετά από αίτηση της Ελληνικής Δημοκρατίας, ενδέχεται να υποβάλει στο Συμβούλιο, πριν από τις 15 Ιουνίου 1989, προτάσεις που θα επιτρέπουν στην Ελληνική Δημοκρατία να παρατείνει την εφαρμογή του κριτηρίου οικονομικής ανάγκης μέχρι τις 15 Δεκεμβρίου 1992.

Το Συμβούλιο αποφασίζει σχετικά μέσα σε έξι μήνες από την υποβολή αυτών των προτάσεων.»

Άρθρο 2

1. Τα κράτη μέλη λαμβάνουν τα αναγκαία μέτρα για να συμμορφωθούν προς την παρούσα οδηγία από την κοινοποίησή της (1). Ενημερώνουν αμέσως την Επιτροπή σχετικά.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπει η παρούσα οδηγία. Η Επιτροπή ενημερώνει τα άλλα κράτη μέλη.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 8 Ιουλίου 1985.

Για το Συμβούλιο

Ο Πρόεδρος

J. SANTER

(1) ΕΕ αριθ. C 153 της 13. 6. 1984, σ. 4.

(2) ΕΕ αριθ. C 12 της 14. 1. 1985, σ. 125.

(3) ΕΕ αριθ. L 322 της 17. 12. 1977, σ. 30.

(1) Η παρούσα οδηγία κοινοποιήθηκε στα κράτη μέλη στις 15 Ιουλίου 1985.